Document ID: 32006R1416

KOMMISSIONENS FORORDNING (EF) Nr. 1416/2006
af 26. september 2006
om gennemførelsesbestemmelser til artikel 7, stk. 2, i aftalen mellem det Europæiske Fællesskab og Amerikas Forenede Stater om handel med vin for så vidt angår beskyttelsen af amerikanske oprindelsesbetegnelser i Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets afgørelse 2006/232/EF af 20. december 2005 om indgåelse af en aftale mellem Det Europæiske Fællesskab og Amerikas Forenede Stater om handel med vin (1), særlig artikel 3, og
ud fra følgende betragtninger:
(1)
Ifølge artikel 7, stk. 2, i aftalen mellem Det Europæiske Fællesskab og Amerikas Forenede Stater om handel med vin (2) (i det følgende benævnt »aftalen«) skal EF fastsætte, at de navne, der har betydning for vindyrkningen, og som er opført i bilag V til aftalen, kun må anvendes som oprindelsesbetegnelse for vin, hvis oprindelse angives af et sådant navn.
(2)
Denne forordning berører ikke gældende intellektuelle ejendomsrettigheder i Fællesskabet.
(3)
Der bør derfor indføres en beskyttelse i EF af amerikanske oprindelsesbetegnelser som fastsat i aftalen, særlig artikel 7, stk. 2 og 3, i forbindelse med artikel 12.
(4)
Aftalen trådte i kraft den 10. marts 2006 (3). Denne forordning bør derfor træde i kraft på dagen for offentliggørelsen i Den Europæiske Unions Tidende.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
1. De amerikanske oprindelsesbetegnelser, der er opført i bilaget, må kun anvendes som oprindelsesbetegnelse for vin, hvis oprindelse angives af et sådant navn. Medlemsstaternes ansvarlige myndigheder træffer foranstaltninger til at sikre, at ethvert vinparti, der ikke er mærket i overensstemmelse med denne artikel, først bringes på markedet, når det er mærket i overensstemmelse med denne artikel, eller trækkes tilbage fra markedet, indtil det er mærket i overensstemmelse med denne artikel.
2. Stk. 1 må ikke:
a)
berøre hverken eksisterende intellektuelle ejendomsrettigheder i EF eller anvendelsen i EF af det erhvervsmæssigt anvendte tegn, der er beskyttet som intellektuel ejendomsret inden datoen for denne forordnings ikrafttræden
b)
forhindre, at der i fornødent omfang træffes foranstaltninger til at tillade, at der anvendes enslydende oprindelsesbetegnelser, hvis forbrugerne ikke vildledes, eller at det tillades en person i handelsmæssig sammenhæng at anvende sit navn eller sin forretningsforgængers navn, hvis det sker på en måde, der ikke vildleder forbrugerne.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. september 2006.

Labels: 17
3
6
18
15